
PARENTUM  DILECTISSIMORUM 

MANIBUS 

PIO  ANIMO  IN  AETEKNUM  VENERANDIS 

Organismo  hominis,  non  omnes  formationis  atque  con- 
servationis conditiones  in  se  habenti,  ad  utramque  multis 
externis  semper  opus  est  momentis,  quae  irritamenta  aut 
conditiones  vitae  necessariae  appellantur.  Quamdiu  hae 
convenienti  et  quantitate  et  qualitate  ei  sunt,  tamdiu  or- 
ganismo vis  vitalis  insita  organa  ad  vitam  necessaria 
creare,  animare  et  servare  potest,  atque  perfecta  fruitur 
sanitate.  At  si  hae  conditiones  vitae  non  aptae  sunt 
quantitate  et  qualitate,  aut  si  etiam  inimice  alienae  vires 
contkiue  influunt,  morbo  organismus  afficitur. 

Simulae  organismus  morbo  est  aflfectus,  eadem  vis, 
quae  omnes  partes  creat,  animat  et  conservat,  contra  il- 
lum in  arenam  procedit.  Summam  certaminis  inter  mor- 
bum et  vim  vitalem,  quae  tum  vis  naturae  medicatrix 
vocatur,  eris  in  appello.  Hujus  doctrina  gravissima  est, 
quoniam  medicus  in  curandis  morbis  id  unum  spectat, 
ut  faustam  crisin  quam  celerrime  perfectissimam  adducat: 

qua  de  causa  hoc  dissertationis  argumentum  facere  co- 
natus sum. 

Ut  autem  summa  dijudicationis  non  semper  eadem^ 
sed  varia,  sic  etiam  summa  crisis  morborum.  Tum  summa 
est  perfecta,  et  crisis  perfecta;  tum  summa  imperfecta,  et. 
crisis  imperfecta  nominatur.  Perfecta  dijudicatio  tam 
morbo,  quam  vi  naturae  medicatrici  favere  potest.  Per- 
fecta quidem  dijudicatio  vi  naturae  medicatrici  favens, 
morbi  mortem  aut  salutem  affert,  et  crisis  vocatur  perfe- 
cte fausta;  perfecta  vero  dijudicatio  morbo  favens  ad 
mortem  totius  aut  unius  corporis  partis  perducit,  quo  in 
casu  crisis  perfecte  infausta  vel  perniciosa  dicitur.  Im- 
perfecta dijudicatio  ea  est,  qua  neque  vis  naturae  me- 
dicatrix,  neque  morbus  plane  vincit ; sed  imperfecta  va- 
letudo aut  morbi  posthumi  proferuntur,  quo  in  casu  crisis 
imperfecta  seu  incompleta  nominatur. 

Ratione  temporis  habita,  quod  ab  initio  usque  ad 
finem  unius  aut  alterius  proferendae  dijudicationis  adbi- 
betur, etiam  in  hoc  varietates  animadvertimus.  Si  diju- 
dicatio unius  alteriusve  generis  celeriter  et  continuo  fit, 
crisis  celeris  seu  accelerata  vocatur.  Si  vero  sensim  sen- 
simque,  nec  tamen  interrupte  fit,  crisis  lenta  sive  pro- 
tracta appellari  potest,  quod  genus  multi  iysin  nominant, 
ut  eam  ab  altera,  quam  solam  nuncupant  crisin,  discer- 

liant.  Si  in  dijudicatione  intervalla  observantur , quod 
quidem  haud  saepe  fit,  crisis  dicitur  interrupta. 

Omnium  temporum  pathologi  in  natura  crisium  ex- 
plicanda multifarie  versati  sunt.  Explicationes  varias  esse 
necesse  erat,  atque  a natura,  quae  illis  morbo  esset,  de- 
pendere. Hippocrates,  ille  medicinae  pater,  qui  crudi 
et  intemperati  aliquid,  materiam  peccantem  morborum  ac- 
cusavit, naturam  crisium  excretiones  hujus  in  stadio  co- 
ctionis maturatae  morbi  materiae  putavit.  Posteri  patho- 
logi humorales  hanc  secuti  sunt  opinionem  j pathologi 
autem  solidares,  qui  irritamentum  aliquod  materiam  pec- 
cantem incusaverunt,  per  crisin  hoc  irritamentum  morbi 
removeri  existimarunt.  Quam  opinionem  veram  esse  non 
posse  ex  eo  patet,  quod  illae  excretiones  non  ipsae  sunt 
crisis,  sed  magis  ejus  caput  mortuum,  morbum  dijudica- 
tum confirmans;  quod  morbi  plures,  quin  ipsae  hae  fiant, 
dijudicantur,  tum  eae  non  semper,  quum  etiam  adsint, 
criticae  sunt  significationis. 

Recentioris  aevi  pathologi,  ut  Henle,  naturam  cri- 
sis hoc  modo  definiunt: 

«Crisis  est  victoria  vis  naturae  medicatricis,  reactio- 
nis organicae  ex  morbo  reportata.^ 

Haec  definitio  nimis  angusta  est,  quia  unum  tantum 
crisis  genus,  primum  perfecte  faustum  sanitati  favens,  aliis 
necessarie  in  verbo  crisis  involutis  omnino  omissis,  in- 

tuetur.  Multas  alias  de  natura  crisis  definitiones  prae- 
termittens, quae  plus  minusve  insufficientes  mihi  videntur, 
statim  ad  tempus  crisis  considerandum  transire  malo. 

Crisis  tum  omnino  temporibus  incertis  tum  certis 

apparet.  Multi,  pleriqiie  etiam  morbi  in  dijudicatione 

certum  tempus  non  sequuntur,  sed  haec  quoque  die, 

quaque  hora  intrare  potest.  Causa  facile  intelligi  potest, 

si  respicitur,  dijudicationem  ex  ratione  vis  naturae  medi- 

catricis  ad  morbum  pendere.  Si  illa  aut  hic  celeriter 

praevalet,  certamen  brevi  tempore  decerni  necesse  est,  et 

perfecta  salus  aut  mors  totius  vel  partis  corporis  intrat. 
\ 

Si  vero  multum  temporis  necessarium  est,  antequam  al- 
terutrum praevalet,  certaminis  dijudicatio  protrahitur. 
Certis  temporibus  crisis  incedit,  si  quaedam  praeparatio 
materiae  excernendae  excretioni  antecedere  debet,  a vete- 
ribus ingeniose  coctio  nominata,  quae  verbi  gratia  in 
materiis  contagiosis  requiritur,  quae,  ut  excernantur,  in 
corpore  per  morbum  augeri  debent,  ad  quam  rem  effi- 
ciendam certum  temporis  spatium  requiritur.  Quum  illa 
igitur  coctio  pluribus  certi  temporis  partibus  efficitur, 
quarum  quaeque  eam  ad  certum  gradum  maturat,  hac  re 
in  morbi  decursu  plura  stadia  atque  dies  insignes,  dies 
indices  et  dies  critici  nuncupati,  existunt.  Secundum 
Hippocratem  quartus,  undecimus,  septimus  et  decimus 

dies  indices,  septimus,  quartus  et  decimus  atque  vicesi- 
mus primus  dies  critici  sunt. 

Attamen  experientia  docet,  etiam  in  his  morbis  cri- 
sin  nonnisi  optimis  conditionibus  certo  die  fieri,  quae 
sunt:  ut  corpus,  quod  et  ad  sexum  et  ad  aetatem  perti- 
net, in  omnibus  partibus  legitime  sit  formatum,  secundis- 
simae res  familiares  adsint,  atque  omnis  morbi  decursum 
perturbans  complicatio  absit;  etenim  in  hoc  casu  tantum 
illa  coctio  hujus  materiae  illis  morbis  necessaria,  a vi 
naturae  medicatrice  non  impedita,  certo  die  perfici  pot- 
est. Quam  raro  illae  conditiones  omnes  praesto  erunt! 


MOLIMINA  CRITICA. 

Morbus  ad  dijudicationem  provectus,  sive  haec  certo 
sive  incerto  tempore  intrat,  semper  signa  modo  ad  totum 
organismum,  modo  ad  partes  morbo  praecipue  affectas, 
modo  ad  organa  aut  loca  a natura  ad  excretiones  facien- 
das designata  pertinentia  offeret:  quae  signa  tempus  crisis 
indicantia  habentur,  atque  perturbationes  criticae  propter 
frequentem  in  illis  partibus  observatum  impetum  appel- 
lantur. 

Quae  ad  totum  organismum,  praecipue  ad  systema 

vasculosum  et  nervosum  pertinent,  varia  sunt  secundum 
vis  naturae  medicatricis  qualitatem.  Quum  gravioris  sint 
momenti  ad  praesagiendum  modum  crisis  quam  ad  tem- 
pus definiendum,  ea  hoc  loco  omittam  et  in  prognosi 
accuratius  disseram  5 quae  vero  ad  organa^  pertinent  af- 
fecta, a modo  naturaque  morbi  et  illo  procreatis  mutationibus 
dependent,  longumque  est,  haec  omnia  afferre;  quae  ad 
organa  atque  loca  a natura  ad  excretiones  designata  re- 
feruntur, commemorabo,  ubi  de  excretionibus  dicam* 

De  morbis,  in  quibus  excretiones  criticae  de- 
sunt, atque  de  iis,  in  quibus  observantur, 

Excretiones  criticae  desunt  in  levioribus  nervorum 
affectionibus,  ut  in  neuralgiis  partium  secretioni  non  in- 
servientium, et  quae  non  longum  tempus  durant,  sicut 
neuralgia  ulnaris,  cruralis.  Porro  multis  in  epilepsiis, 
in  quibus  morbis  spasmi  et  somnus  excretionum  critica- 
rum locum  tenent.  Interdum  etiam  in  ipsis  biochemicis 
morbisj  si  nondum  caput  mortuum  est  formatum,  aut  af- 
fectus magis  ab  defectu  certae  materiae  quam  a generata 
materia  vitiosa  pendet,  quod  saepe  evenit,  in  rep redu- 
ctionis vitiis,  m quibus  minus  excretio  alicujus  materiae, 
magis  vero  inductio  desideratur,  ut  sanguinis  qualitas  ad 
normam  reducatur,  uti  saepe  in  chlorosi. 

Excretiones  autem  criticae  apparent  in  plurimis  morbis 
biochemicis,  qui,  si  etiam  minus  in  destructionem  totii^s  organi 
intendunt,  particulas  destruunt,  quae  sunt  excernendae;  ut  in 
inflammationibus,  cachexiis,  alibi.  His  excretionibus  om- 
nino est  opus,  si  morbus  biochemicus  destructionem  com- 
pletam materiae  organicae  eflfecit,  ut  in  puris  formatione; 
porro  si  materiae  corpori  adductae  sunt,  quae  a vi  na- 
turae medicatrice  subigi  nequeunt,  quae  tamen  aliquo 
modo  processum  biochemicum  provocent  augendi  causa, 
uti  in  contagiis. 

Causam  excretionum  in  vita  ipsa  invenimus,  quae 
etiam,  dum  sanitate  fruimur,  ubi  legitima  solum  vitae 
irritamenta  adsunt,  continua  decompositione  ad  aptam 
crasin  servandam  conjuncta  est  Quo  magis  tales  appa- 
reant decompositiones  oportet,  quum  ad  justa  vitae  irri- 
tamenta etiam  aliena  accesserint.  Illae  excretiones,  prae- 
sertim in  morbis  acutis  observatae,  neque  in  chronicis 
desunt;  minus  tamen  in  conspectum  veniunt,  quia  sensim 
sensimque  fiunt. 

De  organis  et  locis  excretioni  criticae  inser- 
vientibus. 

Ad  residua  morbi  excernenda  aut  natura  utitur  or- 
ganis excretoriis  aut  in  aliis  locis  deponuntur.  Ex  na- 

turalibus  organis  excretoriis  huic  excretioni  serviunt  ple- 
rumque cutis  et  renes,  qui  etiam , dum  homo  bona  frui- 
tur  valetudine,  inutilia  removent.  Praeterea  tubus  quo- 
que intestinalis,  partes  genitales,  glandulae  salivales, 
pulmones  aliaeque  partes. 

Num  hoc  an  illud  organon  sit  excretorium,  id  ab 
his  praecipue  rebus  pendet: 

Ex  indole  materiae  excernendae,  quae  saepe  talis,  ut 
unica  via  excretoria  removeri  possit;  aut  majorem  tamen 
affinitatem  habeat  cum  hoc  quam  cum  organo  alio.  Sic 
in  rheumatismis  materiae  excernendae  plerumque  sunt 
tales,  ut  cute,  in  arthritide  vero,  ut  renibus  excerni  so- 
leant. 

Tum  ex  morbi  sede,  in  qua  saepe  excretiones  criti- 
cae formantur.  Sic  in  pneumonia  excretiones  efficiuntur 
per  bronchos,  in  gastricismo  per  tubum  intestinalem. 

- Porro  ex  individui  indole:  sunt  enim,  quorum  om- 
nes fere  morbi  per  idem  organon  excretorium  dijudi- 
centur. 

Praeterea  ex  regione  atque  tempestate:  nam  in  se- 
ptentrionalibus et  hiemali  tempestate  plerique  morbi  per 
renes  5 in  meridianis  et  tempore  aestivo  per  cutem  resi- 
dua morbi  removentur. 

Ex  sexu  denique:  nam  saepe  mulierum  morbi,  tem- 

pore  critico  cum  mensibus  congruente,  per  genitalia  di- 
judicantur. 

In  aliis  locis  residua  morbi  deponuntur:  si  copia 
excernendae  materiae  tanta  estj  quantam  organa  excre- 
toria normalia  excernere  non  valent,  aut  si  haec  organa 
non  bene  formata  vel  morbis  affecta  sunt,  aut  quando 
excretiones  cura  ab  illis  deductae  sunt,  aut  materiae  ex- 
cernendae inimiciores  sunt,  quam  ut  illis  viis  excedant, 
aut  genius  epidemicus,  excretiones  per  eas  impediens, 
pertinaciter  alias  postulat  partes.  Quod  saepenumero 
observatur  in  scarlatina , qua  saepe  etiam  cura  intentis- 
sima tamen  hydropem  cutaneum  prohibere  non  potest, 
I Interdum  etiam  in  loco  formationis  illae  materiae  ma- 
nent, quia  organismo  vis  deest,  qua  eas  removeat,  aut 
quia  capsulis  inclusae  in  sanguinem  transire  non  possunt. 
Saepe  quoque  fluidae  solum  partes  resorbendo  aptae  re- 
moventur; reliquae  partes  saepe  tum  ab  involucro  telae 
cellulosae  circumdantur,  quominus  adjacentibus  organis 
damno  sint.  Illae  partes  praesertim  sunt  tela  cellulosa 
et  membranae  serosae. 

De  moliminibus  criticis,  quae  apparent  in  or- 
ganis excretoriis. 

^ Quaecunque  organa  ad  excretionem  eliguntur,  sem- 
per  symptomata  accedunt  eam  indicantia,  quae  a medicis 

critica  nominantur  molimina.  Quamvis  haec  signa  secun- 
dum organorum  texturam,  situm,  functiones  atque  statum, 
in  quo  versantur  tempore  critico,  maxime  sint  varia,  ta- 
men omnia  in  hoc  conveniunt,  quod  ad  majorem  san- 
guinis affluxum  cum  aucta  functione  conjunctum  et  ad 
irritationem  materiis  excretoriis  creatam  referuntur.  Non 
nisi  locum  excretionis  indicant,  de  perfecta  aut  imperfecta 
crisi  nihil  praesagiunt. 

Etiam  residuis  morbi  in  aliis  locis  depositis,  sunt 
signa  quidem  diversissima  secundum  telarum  naturam, 
situm  atque  ambitum , tamen  etiam  omnia  initio  ad  san- 
guinis majorem  affluxum  irritationemque  illarum  partium 
referri  possunt,  quae  quidem  non  raro  transitum  in  mor- 
bos posthumos  faciunt. 

De  excretionibus,  praesertim  quod  attinet  pro- 
gnosin. 

Excretiones,  quae  apparent,  partim  ad  morbum  per- 
tinent et  sunt  ejus  residua;  partim  sunt  propter  actionem 
vis  vitalis  solam  contra  morbum  efficacem  in  sanguine 
retentae  legitimae  excretiones;  partim  sunt  excretiones 
suppressae,  quae  :cum  morbo  quidem  non  conjunctae, 
tamen  simul  cum  eo  existere  nequiverunt,  illo  autem  di- 

judicato,  iterum  apparent;  partim  plane  e^tternis  conditio- 
nibus provocantur. 

In  eis  aestimandis  omnia  haec  momenta  respici  de- 
bent, ut  de  iis,  quae  ad  morbnm  solum  pertinent,  juste 
ratiocinemur. 

Quae  ex  singulis  excretionibus  secundum  experien- 
tiam praesagiri  possunt,  sunt  fere  haec: 

Quod  spectat  ad  urinam,  hoc  est  animadvertendum: 
quando  urinae  copia  ambitui  et  tempori  morbi  respon- 
det, neque  solum  a sumpto  potu  dependet,  qualitas  sedi 
atque  naturae  morbi  convenit,  sedimentum  perfecte  sub- 
mergitur, medio  aliquid  elato,  urina  supra  illud  limpida 
pellucidaque  est:  tum  perfectam  morbi  coctionem,  atque 
faustam  effectam  dijudicationem  indicat.  Si  omnes  vel 
plures  harum  deficiunt  qualitatum  aut  ab  externis  condi- 
tionibus praecipue  provocantur,  imperfectam  coctionem  at- 
que dijudicationem  non  omnin.0  successisse  declarat,  urina 
omnino  non  aut,  quod  saepius  evenit,  involuntarie  emissa, 
infantibus  eisque,  quorum  mens  alienata,  exceptis,  signa 
dissolutionis  quoque  odore  et  colore  praebens  atque  haud 
raro  sanguine  dissoluto  permixta , nullam  coctionem  et 
infaustam  dijudicationem  effectam  indicat. 

Quod  sudorem  attinet,  hoc : sudor  calidus  cum  apta 
quantitate  et  qualitate  ^ ambitui  et  tempori  morbi  conve- 
niens estj  quin  ab  externis  solis  dependeat  conditionibus, 

velut  multis  teguminibus,  perfectam  coctionem  et  faustam 

contigisse  dijudicationem  significat.  Multis  deficientibus 

\ 

conditionibus  incompletam  coctionem  atque  imperfectam 
factam  esse  dijudicationem  prodit.  Sudor  frigidus,  gluti- 
nosus, copiosissimus,  odoris  foetidi,  nullata  coctionem 
effectam,  plerumque  etiam  exitum  in  gangraenam  et  pa- 
ralysin secutum  esse  indicat. 

Quod  ad  vomitum  p^tinet,  hocce:  vomitus  sym- 
ptoma est  diversissimorum  affectuum  ventriculi  et  reliqui 
tubi  intestinalis  et  omnium  abdominis  organorum,  sicut 
etiam  cerebri  atque  medullae  spinalis ; ergo  qualitas  et 
quantitas  varia  atque  e natura  morbi  harum  partium  pen- 
dere debet.  Longum  est,  hoc  signum  in  universum  cen- 
sere. 

Quod  attinet  sedes,  hoc:  sedes,  quae  qualitate  et 
quantitate  loco,  ambitui  atque  naturae  morbi  respondent, 
quae  non  cibis  assumptis  solum  provocantur,  coctionem 
completam  et  faustam  dijudicationem  declarant.  Ubi  id 
non  est,  incompletam  coctionem  atque  imperfectam  disso- 
lutionem. Sedes  frequentissimae,  copiosissimae,  magis 
etiam  putridae,  dissoluto  sanguine  permixtae,  praecipue 
in  infantibus  senibusque  infaustam  dijudicationem  adesse 
praesagiunt. 

Quod  spectat  ad  sputa,  hoc:  sputa  quantitate  et  qua- 
litate, secundum  numerosos  organorum  respirationis  mor- 

bos  valde  inter  se  differunt  atque  pro  sede  et  natura 
morbi  aestimari  debent. 

Quod  pertinet  ad  profluvia  sanguinis,  hocce:  si  haec 
apparent,  rationem  aegroti  habitus,  naturae  morbi,  genii 
epidemici,  excretionis  organi  habeamus.  Ubi  enim  habi- 
tus est  plethoricus,  morbus  et  genius  epidemicus  inflam- 
matorius, sanguinis  profluvium  e naribus,  aut  apud  femi- 
nas inprirais  mensium  tempore  e vagina,  aut  in  viris 
haemorrhoidariis  tempore,  quo  haemorrhoides  fluere  so- 
lent, ex  ano  fit,  neque  copia  nimis  magna  est,  sanguis 
ipse  colore  bono  et  consistentia,  facile  coagulatur;  tum 
emissio  prognosin  bonam  non  vetat.  Ubi  vero  aegrotus 
sanguine  caret,  morbus  et  genius  epidemicus  non  est  in- 
flammatorius, sanguis  e pulmonibus  et  ventriculo  emitti- 
I tur,  sanguis  ipse  tenuis,  aquosus  et  colore  pallido  est; 
I tum  etiam  parva  emissa  copia  vi  vitali  debilitata  damno 
: potest  esse;  quod  etiam  facilius  fit,  si  sanguis  atro  co- 
I lore,  non  coagulatur,  decompositus  est  et  majore  copia 
ex  organis  morbo  jam  affectis  profluit. 

Quod  attinet  salivam,  id:  haec  haud  nimia  quanti- 
tate et  bona  qualitate  in  nonnullis  neuralgiis,  in  quibus 
glandulae  salivales  per  consensum  afficiuntur,  sicut  etiam 
interdum  in  typho,  plerumque  permittit  prognosin  se- 
cundam. 

Serum,  lympha,  pus  etiam  per  organa  excretoria  in 

conspectum  venientia  per  chemiam  et  microscopiuin  di- 
gnoscuntur, quo  adhuc  imperfecte  facto , certum  coctio- 
nis et  dijudicationis  indicium  non  praebent. 


4f 

DE  CRISIUM  PROGNOSI  IPSA. 

De  hac  secundum  genera  a me  proposita  dicam. 

Crisis  perfecte  fausta  exspectari  potest: 

si  morbus  ad  leviores  pertinet,  non  latius  patet,  organon 
aut. systema  affectum  minoris  est  dignitatis  ad  vitam  ser- 
vandam et  ad  vim  vitalem  explicandam,  unum  alterumve 
legitime  formatum  et  intactum  erat  ante  morbum  j si  cau- 
sae morbi  non  solum  momento  temporis,  sed  etiam  con- 
stanter removeri  possunt  ^ aegroti  res  familiares  sunt  se- 
cundae, complicatioiies  aut  desunt  aut  licet  eas  facile  vin- 
cere, neque  tamen  tales,  quae  in  decursura  morbi  vim 
habent  noxiam,  genius  epidemicus  eum  non  mutat  atque 
certum  crisis  genus  afferre  studet,  organismus  ipse  om- 
nibus in  partibus,  quod  vires  attinet  et  materiam,  juste 
constitutus  est  atque  morbi  decursus  in  omnibus  stadiis 

usque  ad  hoc  tempus  criticum  secundum  morbi  naturam, 
omnium  rerum  habita  ratione,  rite  perductus  est. 

Quae  conditiones  si  omnes  adsunt ^ vis  medicatrix 
naturae  sufficiens,  libera,  facilis  ad  removendum  morbum 
manifestatur.  Symptomata  omnia  inter  se  consentient. 
Principalia  corporis  systemata,  systema  nervosum,  vascu- 
losum et  respirationis,  haud  vehementiorem  subibunt  mu- 
tationem. Itaque  pulsus  plenus,  frequens,  neque  durus 
neque  tensus,  semper  autem  elatus  j deliria  et  convulsio- 
nes aut  omnino  aberunt,  aut  non  vehementes  existent. 
Excretiones  criticae  commemorata  coctionis  signa  prae- 
bebunt, atque  extemplo  aut  post  effectam  dijudicationem 
in  pluribus  casibus  pCr  organa  a natura  excretioni  con- 
stituta e corpore  removentur. 

Crisis  perfecte  infausta  seu  perniciosa  ti- 
menda est: 

Si  morbus  est  gravissimus,  ab  initio  magna  cum  ve- 
hementia incedit,  nec  solum  complura  organa,  sed  etiam 
unum  vel  complura  systemata  afficit;  si  haec  organismo 
maximi  momenti  et  ad  eum  conservandum  prorsus  ne- 
cessaria sunt;  si  utraque  jam  ante  morbum  incipientem 
illegitime  formata,  aut  morbis  praegressis  eorum  stru- 
ctura texturaque  valde  erat  mutata,  et  causae  morbi,  vel 

latentes  vel  manifestae,  removeri  non  poterant,  aut  tales 
sunt,  ut  brevi  tempore  paralysin  systematis  nervosi  et 
dissolutionem  sanguinis,  sicut  venena,  provocent j si  ae- 
groti res  familiares  adversissimae,  nec  licet  eum  illis  eri- 
pere; complicationes  malignae  ab  initio  adsunt,  sed  ta- 
men brevi  accedunt,  quae  morbi  normalem  decursura  valde 
perturbant;  genius  epidemicus  perniciosam  vim  in  mor- 
bum exercet,  organismus  ab  origine,  quod  vires  attinet 
et  materiam  vitia  magna  praebebat,  aut  liaec  aetate  pro- 
vecta, dyscrasiis  gravioribus,  rebus  familiaribus  adversis- 
simis acquisiverat,  et  morbi  decursus  omnibus  in  stadiis 
usque  ad  hoc  tempus  contra  morbi  naturam,  neque  om- 
nium rerum  habita  ratione,  perductus  est. 

Si  omnes  aut  plures  harum  adsunt  conditionum, 
vim  naturae  medicatricem  morbo  omnino  superari  necesse 
est,  atque  totius  aut  partis  corporis  mors  succedit.  Sym- 
ptomata omnino  inter  se  dissentiunt,  principalia  corporis 
systemata  valde  commutata  sunt,  et  signa  dissolutionis  ac 
^ paralysis  in  partibus  omnibus  apparebunt.  Ergo  pulsus 
frequentissimus , celer,  parvus,  vacuus,  digito  animadver- 
tendus; in  vasis  parvis,  in  quibus  sanguinis  debilis  pro- 
pulsio  ad  nihil  fere  reducitur,  hyperaemiae  paralyticae 
existunt,  quas  telarum  decompositiones,  mollities,  sepsis, 
decubitus,  transsudationes  et  ecchymoses  sequuntur;  lin- 
guae superficies  ex  collapsis  pupillis  fit  laevis,  arida, 


21 

fissa,  neque  membrana  mucosa  neque  glandulis  salivalibus 
excernentibus,  qua  re  lingua  sine  praesidio,  aeri  exsic- 
canti  atque  interno  ardori  exposita,  fit  fusca,  nigra,  tre- 
raulat,  vix  aut  omnino  non  ex  ore  profertur;  oris  quo- 
que membrana  mucosa  est  sicca  atque  tegumine  nigro 
obtecta,  foetorem  putridum  exhalans;  spiritus  est  frigidus 
et  foetorem  edens.  Licet  autem  lingua  sit  arida,  tamen 
de  siti  aegroti  non  conqueruntur;  sensus  communis  ve- 
hementer usque  ad  apathiam  affectus  est,  musculorum  de- 
bilitas ad  extremum  pervenit,  functiones  animales  omnes 
fere  desierunt.  Unde  haec  observantur  symptomata: 
omnium  organorum  collapsus,  facies  decomposita,  oculi 
defixi,  pupillae  dilatatae,  tremor  artuum,  subsultus  tendi- 
num, sopor,  varia  phantasmata,  surditas,  coecitas,  olfactus 
gustusque  amissio,  asphyxia;  excretiones  omnes  dissolu- 
tionem manifestant,  saepe  in  loco  formationis  manent, 
ibique  vel  majorem  vel  minorem  destructionem  efficiunt. 

Crisis  imperfecta  imminet: 

Si  morbus  inter  leviorem  et  graviorem  medium  te- 
net, ulteriori  tamen  propior  est,  satis  extenditur;  si  mor- 
bus locum  habet  in  organo  aut  systemate  non  multum 
quidem  corrupto,  sed  aut  ab  origine  debili  aut  prioribus 
morbis  debilitato,  aegroti  res  familiares  non  secundissimae 

sunt  neque  corrigi  possunt j complicationes  malae  adsunt, 
genius  morbi  epidemicus  dijudicationi  perfectae  minus  fa- 
vet, aegroti  vires  jam  ante  morbum  per  defectum  illarum 
conditionum  ad  sanam  vitam  necessariarum,  aut  per  mor- 
bos magnam  relinquentes  debilitatem,  ut  blennorrhoeas, 
sanguinis  profluvia,  aliosque  discussae  sunt;  decursus 
morbi  per  omnia  stadia  non  apte  administratus  est. 

Quibusdam  aut  omnibus  his  conditionibus  oblatis 
vis  naturae  medicatrix  efficax  quidem  existet,  sed  tamen 
ejus  conatus  ad  perfectam  dijudicationem  non  sufficient 
atque  statim  nec  salus  restituetur,  nec  mors  sequetur,  sed 
imperfecta  salus,  aut  morbi  posthumi  restabunt. 

Symptomata  omnia,  quae  tum  praecipue  in  systemate 
nervoso,  vasculoso  observantur,  debilitatem  magnam 
ostendent. 

Qua  de  causa  pulsus  frequens  quidem,  sed  minus 
magnus  et  plenus.  Sensus  communis  valde  aflfectus,  ergo 
lassitudo  magna,  convulsiones  et  deliria ; excretiones  signa 
incompletae  coctionis  praebebunt  et  tarde  per  organa 
excretoria  normalia  ejicientur,  aut  saepe  in  locis  aliis 
deponentur. 

Crisis  perfecte  fausta,  celeris  sperari  potest: 

Quando  morbus  ad  leviores  referendus,  minus  late 
patet,  organa  vel  systema  affectum  minoris  est  dignitatis, 
utraque  in  apta  vitae  norma  versantur,  causae  efficientes 
morbum  in  medio  sunt  sublatae,  aegroti  res  familiares 
laetae,  complicationes  desunt  omnes 5 genius  epidemicus 
huic  dijudicationi  favet,  organismus  aetati  et  sexui  con- 
veniens est  formatus  atque  morbus  apte  curatur. 

His  conditionibus  non  majore  vis  naturae  medicatri- 
cis  intentione  ad  morbum  removendum  opus  esse  solet, 
quae  etiam  libera  expeditur. 

Symptomata  cum  illis  perfecte  faustae  dijudicationis 
supra  memoratis  convenient,  atque  omnia  praevalentem 
vim  naturae  medicatricem  ostendent 

Crisis  perfecte  infausta  metuenda  est: 

Quum  morbus  incipiens  gravioris  momenti  magna 
vehementia  totum  fere  organismum,  aut  certe  organa  et 
systemata  ad  vitam  maxime  necessaria,  ut  centra  nervorum 
et  respirationis  vel  cor  affecit,  aut  quum  jam  ante  morbi 
initium  vis  vitalis  erat  minima. 

Tum  vis  naturae  medicatrix  ad  defensionem  colligi 

nou  potest,  vel  prorsus  deest.  Symptomata  cum  illis 
perfecte  infaustae  crisis  adlatis  congruunt,  omniaque  pa- 
ralysin et  dissolutionem  humorum  indicant. 

Crisis  lenta,  protracta  seu  lysis  exspectari 
potest: 

Ubi  vis  vitalis  morbo  exhausta  est,  organa,  quibus 
natura  ad  morbi  residua  removenda  utitur,  non  snnt  ta- 
lia, quae  celerem  excretionem  impediant;  morbus  satis 
late  patet  atque  potissimum  in  organis  reproductionis 
consedit;  corporis  constitutio  torpida,  temperamentum 
phlegmaticum  est. 

Quae  quum  ita  sint,  naturae  vis  medicatrix  longiore 
coctionis  tempore  opus  erit.  Systema  nervosum,  vascu- 
losum 'non  vehementer  excitabuntur,  residua  morbi  paul- 
latim  et  vix  notabili  modo  e corpore  removebuntur. 

Hoc  dijudicationis  genus  saepissime  in  morbis  chro- 
nicis invenitur. 

Crisis  interrupta  prospicitur; 

, Si  morbus  magnum  ambitum  capit,  organa  momenti 
gravioris  infestat,  res  familiares,  genius  epidemicus  minus 
curationi  favent,  complicationes  infaustae  decursum  produ- 

cuntj  organismi  vires  jam  ante  morbum  debilitatae  et  ex- 
haustae sunt. 

Quae  si  ita  se  habent,  vis  naturae  medicatrix  con- 
tinuo efficax  esse  non  valet,  sed  per  intervalla  refici  de- 
bet. Omnia  symptomata  roboris  consumptionisque  vicis- 
situdinem manifestabunt,  signa  morbi  post  virium  conten- 
tionem unamquamque  inclinabuntur,  atque  residua  morbi 
eodem  modo  interrupte  excernuntur. 


STADII  CRITICI  THERAPIA. 

Prima  disquisitio  medico  ante  instituenda,  quam  me- 
dicamenta adhibeat,  est  haec:  quaenam  signa  sint  morbi, 
quaenam  vis  naturae  medicatricis  ? His  diligenter  explo- 
ratis accurateque  separatis,  vi  naturae  medicatrici,  omni- 
bus e medio  sublatis  rebus,  quae  morbum  sustentare  aut 
etiam  augere  possint,  certamen  contra  morbum  facilius 
reddere  studeat.  Tum  ad  rationem  vis  medicatricis  ipsius 
animum  vertat:  quam,  si  omnibus  in  partibus  ad  morbum 
subigendum  sufficit,  in  ea  conditione  servari  curet,  omnia 
quidem  removens,  quae  ejus  liberam  actionem  praepediant. 
Si  vero  systema  nervosum  aut  vasculosum  valde  praeva- 

letj^ei  moderetur,  ne  recentes  perturbationes  provocentur. 
Sin  autem  vis  medicatrix  debilior  apparet,  videndum  est, 
num  vere  sit  debilis  an  tantum  suppressa.  Vis  debilis 
apta  cura  tolli  debet,  virium  suppressarum  causae  explo- 
randae ac  removendae  sunt  Dijudicatione  perfecta  vi 
naturae  raedicatrici  favente  effecta,  morbi  residua  aut  ad- 
sunt aut  desunt  Si  adsunt,  curandum  est,  ut  viis  , aptis 
excernantur.  Medicus  plerumque  a natura  oblatis  indi- 
ciis utatur,  quae  quidem  non  semper  valde  sunt  manifesta, 
quamobrem  medicus  animum  intendat,  ut  etiam  levissimas 
notas  cognoscat.  Non  semper  excretiones  statim  fiant 
necesse  est,  ut  neque  etiam  dum  sanitate  fruimur,  mate- 
riae inutiles  modo  formatae  e corpore  ejiciantur.  Ideo 
medicum  non  omnibus  in  casibus  festinare  oportet.  Porro 
non  semper  necesse,  imo  saepe  non  salutare,  ut  illae 
excretiones  continuo  sint  copiosae,  quoniam  etiam  ad 
excretionem  faciendam  viribus  opus  est,  quae  saepenumero 
morbo  exhaustae  sunt.  Medicus  his  conditionibus  excre- 
tiones augens,  in  multis  casibus  noceret.  Excretiones 
topicae  saepe  universalium  vice  funguntur,  atque  universa- 
les localium  partes  suscipiunt.  Itaque  quum  excretiones 
una  tantum  via  fiunt,  aegrotusque  in  meliori  conditione 
versatur,  medicus  eas  etiam  alia  via  provocare  non  per- 
severet. Sin  excretiones  per  intervalla  sequuntur,  causa 
est  exploranda.  Jacente  causa  in  viribus  diminutis,  au- 

geat  vires,  jacente  vero  in  debilitate  et  torpore  organi 
excretioni  servientis,  hunc  apto  modo  removeat.  Ubi  au- 
tem organon  ipsum  invenit  morbo  laborans,  omnibus  vi- 
ribus eo  nitatur  5 ut  excretiones  alia  ad  loca  adducantur. 
Saepe  quoque  organon  excretorium  praeparationem  desi- 
derat, quam  apte  fieri  curet.  Si  morbi  residua  subita 
magnaque  copia  organo  alicui  excretorio  influunt,  in  hoc 
animum  intendat  medicus  et  inflammationem  prohibere 
studeat,  quae  sanguinis  impulsu  magno  irritatione  ni- 
mia facile  exoriri  possit,  unde  excretiones  ipsae  oppri- 
1 rriantur.  Sed  etiam  materiarum  et  excretarum  et  qiianti- 

i 

\ tatem  et  qualitatem  respiciat.  Si  tales  sunt,  quales  ad 
I faustam  dijudicationem  esse  debeant  et  prius  jam  me- 
moratae indolis,  nulla  adhibeantur  medicamenta.  Quando 
' vero  excretiones  faustae  crisi  non  sunt  aptae,  uti  hu- 
mores corpori  utiles  et  necessarios  secum  trahentes^ 
causae  et  explorandae  et  tollendae  sunt. 

Perfecte  infausta  imminente  dijudicatione  et  ita  qui- 
denij  ut  mors  prohiberi  non  possit,  medici  est,  quam  fa- 
cillimas aegroto  reddere  horas  ultimas.  Quapropter  ne- 
que internis  neque  externis  adhibitis  remediis  gravioribus, 
ejus  desideriis  non  omnino  nocentibus  indulgeat. 

Ita  autem  facta  dijudicatione  infausta,  ut  pars  aliqua 
morte  afficiatur,  hanc  a vivo  removeat  atque  jacturam 
quam  optime  naturae  aut  artis  ope  suppleat. 

Si  dijudicatio  imperfecta  est  facta,  qua  sanitas  in- 
completa aut  morbi  posthumi  restiterunt,  utrique  secun- 
dum indolem  cnrari  debent.  Quod  ad  incompletam 
spectat  sanitatem,  medici  est,  homini  solitorum  vitae  ir- 
ritamentorum quantitatem  et  qualitatem  praescribere, 
ejusque  animum  ad  ea  vertere,  quae  potissimum  ei  vi- 
tanda sint,  ne  in  pristinum  vel  alios  morbos  incidat. 

Fridericus  Huelsebnsch,  Stelensis,  natus  sum 
die  XVII*  mensis  Septembris  a.  MDCCCXI,  patre  Fri- 
derico,  chirurgo,  matre  Catharina  e gente  Harpe, 
jam  ex  longo  temporis  spatio  dira  mihi  morte  abreptis. 
Fidei  addictus  sum  catholicae.  Primis  litterarum  ele- 
mentis in  gymnasio  Essendiensi  imbutus , vere  anni 
MDCCCXXXI.  Monasterium  me  contuli,  ubi  scholam 
medico  - chirurgicam  per  tres  annos  frequentavi.  Tura 
Berolinum  petii,  ibique  per  annum  dimidium  praelectioni- 
bus clinicis  111.  et  Cei.  Wolff,  Rust,  Juengken,  Busch 
interfui.  Examine  medico -chirurgico  et  obstetricio  anno 
MDCCCXXXV.  rite  superato,  in  patrium  oppidum  re- 
versus sum,  in  quo  per  annos  quatuor  et  dimidium  pra- 
xin  medicam  universam  exercui. 


Litterarum  amore  impulsus,  vere  anni  MDCCCXL. 
Bonnam  adii,  ubi  testimonium  maturitatis  ad  studia  ob- 
eunda academica  adeptus,  civibus  academieis  a Rectore 
Magnifico  Goldfuss  adscriptus  sum.  Lectiones,  quas 
audivi,  hae  sunt:  psychologia  et  logice  apud  Cl.  van 
Calker;  physice  experimentalis  apud  Cl.  Pluecker; 
chemia  experimentalis,  phytochemia  et  zoochemia  apud 
Cl.  Bischof,  zoologia  et  zootomia  Bl.  Goldfuss; 
mineralogia  apud  Cl.  Noeggerath;  botauice  universalis 
apud  Cl.  Treviranus;  anatomia  chirurgica  apud  111. 
Wutzer;  encyclopaedia  et  methodologia  medicinae  apud 
Cl.  Naumaun;  therapia  generalis  et  clinicum  propae- 
deuticum  apud  111.  Nasse. 

Autumno  anni  MDCCCXLI.  Berolinum  iterum  me 
contuli,  ubi  Rectore  Magnifico  111.  Dieterici,  Decano 
maxime  Spectabili  111.  Juengken,  civium  academicorum 
numero  adscriptus  sum. 

Scholas  adii;  III.  Mueller  de  physiologia  et  aua- 
tomia  pathologica;  111.  Wagner  de  medicina  forensi  et 
politia  medica;  111.  Hecker  de  historia  medicinae. 

Exercitationes  clinicas  tam  medicas  quam  chirurgicas 
et  ophthalmiatricas  et  obstetricias  frequentavi  111.  Jueng- 
ken, Cei.  Wolff,  Cei.  Truestedt,  III.  Busch. 

Quibus  viris  omnibus,  optime  de  me  meritis,  maximas 
ago  gratias,  semperque  habebo. 


Jam  vero  tentaminibus,  tam  philosophico  quam  me- 
dico, nec  non  examine  rigoroso  rite  absolutis,  spero 
fore,  ut,  dissertatione  una  cum  thesibus  publice  defensa, 
summi  in  medicina  ac  chirurgia  honores  in  me  confe- 
rantur. 


T H E S E S. 


1.  Nullis  in  morbis  vis  vitalis  adaucta. 

2.  Institutio  ulcerum  artificialium  in  amputationibus 
prorsus  est  rejicienda. 

3.  Existunt  morbi  organismo  salutares. 

4.  Morbi  neque  nomen,  neque  tempus  valet  ad  curam, 

5.  Nervi  vim  exserunt  in  circulum  sanguinis  per  vasa 
capillaria. 

6.  Sectionem  caesaream  instituentibus  incisio  in  lineam 
albam  et  incisio  lateralis  omnibus  methodis  aliis  sunt 
praeferendae. 


